РЕГЛАМЕНТ (ЕО) № 506/2007 НА КОМИСИЯТА
от 8 май 2007 година
за налагане на изисквания за изпитване и информация на вносителите и производителите на някои приоритетни вещества в съответствие с Регламент (ЕИО) № 793/93 на Съвета относно оценка и контрол на рисковете от съществуващите вещества
(Текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 793/93 на Съвета от 23 март 1993 г. относно оценка и контрол на рисковете от съществуващите вещества (1), и по-специално член 10, параграф 2 от него,
като има предвид, че:
(1)
Докладчиците, определени от държавите-членки в съответствие с член 10, параграф 1 от Регламент (ЕИО) № 793/93, са оценили информацията, предоставена от производителите и вносителите относно някои приоритетни вещества. След консултация с тези производители и вносители докладчиците са преценили, че за да бъде оценен рискът, е необходимо да се изиска от тези вносители и производители допълнителна информация, както и провеждане на допълнителни изпитвания.
(2)
Необходимата информация за оценка на въпросните вещества не може да бъде получена от бивши производители или вносители. Производителите и вносителите са проверили, че опитите с животни не могат да бъдат заместени или ограничени чрез използването на други методи.
(3)
Следователно е целесъобразно от производителите и вносителите на приоритетни вещества да се изиска предоставянето на допълнителна информация и провеждането на допълнителни изпитвания за тези вещества. Предоставените на Комисията протоколи от докладчиците трябва да бъдат използвани за провеждането на тези изпитвания.
(4)
Разпоредбите на настоящия регламент са в съответствие със становището на комитета, създаден съгласно член 15 от Регламент (ЕИО) № 793/93,
ПРИЕ НАСТОЯЩИЯ РЕГЛАМЕНТ:
Член 1
Производителите и вносителите на веществата, изброени в приложението, които са представили информация в съответствие с изискванията на членове 3, 4, 7 и 9 от Регламент (ЕИО) № 793/93, следва да предоставят информацията и да проведат изпитванията, посочени в приложението, и да изпратят резултатите на съответните докладчици.
Изпитванията се извършват според протоколите, определени от докладчиците.
Резултатите следва да бъдат представени в сроковете, предвидени в приложението.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 май 2007 година.